Marga van Rooy erg siek | Netwerk24
Marga van Rooy erg siek
Deur Suzanne Venter 04 Desember 2016 00:01
Die aktrise Marga van Rooy, veral bekend om haar rol as Ella in ­Vetkoekpaleis, is ernstig siek.
Sy is die afgelope week in Pretoria geopereer en sal nou na ­Henriëtte Boot, haar dogter, in die Kaap verhuis.
Boot sê haar ma sal waarskynlik uittree as aktrise weens die siekte, maar sy wou nie verder daaroor uitwei nie.
Die nuus van haar siekte was ’n skok vir mense na aan Van Rooy.
Sy was nog in November in Bloemfontein op die verhoog te sien in die klug Daa gaat die bruid.
Dié produksie gaan weer in Januarie in die Atterbury-teater aangebied word.
Frans Swart, die vervaardiger, is bewus daarvan dat Van Rooy baie siek is.
Van Rooy wou nie kommentaar lewer oor die siekte of beplande aftrede nie.
Die aktrise het in Junie in die vermaakbylae Vrydag! vertel wat ’n voorreg dit vir haar is om in ’n beroep te wees wat sy steeds kan beoefen, “selfs al is dit soms ’n uitdaging om die woorde te onthou en trappe te klim, op my ouderdom”.
“Ag, dis gelukkig dat ’n mens in ’n loopbaan is waar jy nie hoef op te hou nie,” het sy gesê.
“Jy hoef nie af te tree nie, maar jy moet dit nog kan dóén. Dit is vir my heerlik om saam met die jong mense te werk.”
Al die seisoene van Marga van Rooy